ЛъагапIэ инхэм хуэпабгъэ бахъсэн пщащэ
СССР-м и цIыхубэ артисткэ, УФ-м и Къэрал саугъэтым и лауреат, уэрэджыIакIуэ пажэ Пугачевэ Аллэ «Россия 1» телеканалымкIэ иригъэкIуэкI «Фактор А» макъамэ проектым и ещанэ Iыхьэм щIидзащ. Абы хэтынущ ди лъахэгъу пщащэ дахэ Аушевэ Лауритэ.
Лауритэ 1993 гъэм Бахъсэн къалэ къыщалъхуащ, къуажэ курыт еджапIэ №2-р къиухащ. Пасэ дыдэу дихьэхащ хъыджэбзыр уэрэд жыIэным. Илъэси 6 хъуауэ аркъудейт ар и япэ зэпеуэм, «дыщэ макъхэр» зи фIэщыгъэу Бахъсэн щекIуэкIам, щыхэтам. Школым зэрыщIэсым хуэдэу, пщащэм щIэныгъэ щызригъэгъуэтащ Сабий творчествэмкIэ республикэ центрым макъамэмкIэ и школым (Налшык къалэ). Къыхэгъэщыпхъэщ артист цIэрыIуэ хъуа Билан Дими зэгуэр мы еджапIэм зыщигъасэу зэрыщытар.
Лауритэ хэтащ «Молодые голоса XIX века», «Патриотические песни» (Санкт-Петербург), «Утренняя зведа» (Мэхъэчкъалэ) зэхьэзэхуэхэм, нэгъуэщI куэдми. Мы зэманым ар щопсэу икIи щолажьэ Мэхъэчкъалэ. Абдежщ ар «Фактор А» шоу-проектым хэтыну щыкIуэцIрыкIар.
«Зэпеуэм сыхэтыну Iэмал къызэрызатар си гуапэщ. Апхуэдэ тыгъэкIэ гъащIэр къыщыпхуэупсэр зэ закъуэу къыщIэкIынщ. Абы къыхэкIыуи, фIыщIэ яхузощI зи дзыхь къызэзыгъэза къэпщытакIуэхэм. Сэ ахэр зэрызмыгъэщIэхъуным сыхущIэкъунущ. КъыдэдаIуэхэм сыфщогугъ ди Iуэху дахэр къыддэфIыгъыну!» — жиIащ Лауритэ Москва лъэтэн и пэ къихуэу.
ВАСИЛЕНКЭ Татьянэ,
«Баксанский вестник» газетым и
корреспондент.
